पसमांदा वोटों के लिए यात्रा निकालेगी; 14 राज्यों की 63 सीटों पर नजर
BJP PM Modi's Pasmanda Outreach; What is the objective of the BJP Party Pasmanda Sneh Samvad Yatra? भाजपा ने पूर्व राष्ट्रपति डॉ. एपीजे अब्दुल कलाम को सियासी आईकन बनाने का फैसला किया है। बहुसंख्यक पसमांदा मुस्लिमों के बीच कलाम को आदर्श के रूप में स्थापित करने के लिए पार्टी मुहिम शुरू करने जा रही है।
भाजपा ने पूर्व राष्ट्रपति डॉ. एपीजे अब्दुल कलाम को सियासी आईकन बनाने का फैसला किया है। बहुसंख्यक पसमांदा मुस्लिमों के बीच कलाम को आदर्श के रूप में स्थापित करने के लिए पार्टी मुहिम शुरू करने जा रही है। डॉ. कलाम की पुण्यतिथि 27 जुलाई से लेकर तीन महीने तक उनके जन्म दिन 15 अक्तूबर तक भाजपा देश भर में ‘सम्मान से उत्थान के लिए’ स्लोगन के साथ पसमांदा स्नेह सम्मान यात्रा शुरू करने जा रही है।
भाजपा अल्पसंख्यक मोर्चा की भाजपा मुख्यालय में गुरुवार को हुई बैठक में इस बात का फैसला किया गया। मोर्चा के राष्ट्रीय अध्यक्ष जमाल सिद्दीकी का कहना है कि यात्रा दिल्ली से शुरू होगी और भोपाल में उसका समापन होगा। भाजपा की स्नेह यात्रा 14 राज्यों में निकाली जाएगी। इन राज्यों में लोकसभा की 63 सीट ऐसी हैं जहां अल्पसंख्यकों की तादाद 32 फीसदी से 98 फीसदी तक है।
केरल के वायनाड से भी गुजरेगी यात्रा
सिद्दीकी के अनुसार यह यात्रा कांग्रेस के पूर्व राष्ट्रीय अध्यक्ष राहुल गांधी की लोकसभा सीट रही केरल के वायनाड में भी निकलेगी। अल्पसंख्यक मोर्चा के राष्ट्रीय मीडिया प्रभारी यासीर जिलानी का कहना है कि गोवा में भी यह यात्रा निकलेगी।
हालांकि, वहां अल्पसंख्यकों में ईसाई आबादी मुस्लिमों से कहीं ज्यादा है। लेकिन, कार्यक्रम चूंकि अल्पसंख्यक मोर्चा का है इसलिए मुस्लिमों के अलावा अन्य अल्पसंख्यकों के बीच भी भाजपा की यह यात्रा पहुंचेगी।
UP और पश्चिम बंगाल में मुस्लिम बहुल 13-13 सीटें
भाजपा अल्पसंख्यक मोर्चा के आंकड़ों के मुताबिक असम की 7, बिहार की 4, दिल्ली की 2, हरियाणा की 2, जम्मू-कश्मीर की 5, केरल की 8, लद्दाख की 1, महाराष्ट्र की 2, मध्य प्रदेश की 3, तेलंगाना की 2, तमिलनाडु की 1, उत्तर प्रदेश की 13 और पश्चिम बंगाल की 13 सीटों पर मुस्लिमों की आबादी 32 से लेकर 98 फीसदी तक है। इन मुस्लिमों में भी पसमांदा मुसलमानों की आबादी लगभग 80 फीसदी है।
‘80% पसमांदा अन्य दलों के वोट बैंक रहे’
भाजपा नेताओं का कहना है पसमांदा मुस्लिमों की आबादी कुल मुस्लिम आबादी का लगभग 80% है। पसमांदा को अन्य दल वोट बैंक के रूप में इस्तेमाल करते आए हैं। कभी इनका नेता दिग्विजय सिंह को बताया जाता है, तो कभी ओवेसी को, तो कभी किसी अन्य नेताओं को। ऐसे में अल्पसंख्यक मोर्चा पसमंदा मुस्लिमों को यह समझाने की कोशिश करेगी कि उनके असली आईकन डॉ. एपीजे अब्दुल कलाम हैं।